Hou vee dop na reënSaam met mildelike reën kom daar ook parasiete soos bosluise en bytende insekte. (Foto: Maroela Media) Die Herkouerveterinêre Vereniging van Suid-Afrika (Ruvasa) het ŉ waarskuwing uitgereik dat die wydverspreide reën heelwat gevare vir vee inhou. “Die reën wat in baie dele van die land geval het, beteken bosluise, insekte en wurms. “Verslae van siektes wat deur bosluise oorgedra word, waaronder Afrika‑ en Asiatiese rooiwater, anaplasmose, hartwater, knoppiesvelsiekte en sweetsiekte en bytende insekte soos anaplasmose, bloutong, efemere koors, knoppiesvelsiekte en Afrika-perdesiekte, is ontvang,” sê dr. Faffa Malan, bestuurder van Ruvasa. “Skade deur bosluise, wat veral aan die uiers van koeie aangerig word, kan groot ekonomiese verliese vir boere beteken.” Volgens die siektekaarte wat Ruvasa elke maand publiseer, is die dodelike slenkdalkoors, vir mense en diere, nog nie aangemeld nie, maar boere moet uiters waaksaam wees. Haarwurm-uitbrekings is deur al nege provinsies aangemeld. Hy doen ŉ beroep op boere om hul bestuursprogramme met hul veeartse te bespreek, aangesien hierdie dodelike inwendige parasiet weerstand teen sekere medisynegroepe kan opbou en groot verliese kan veroorsaak. “’n Plaas waar die haarwurmstam bestand is teen alle aktiewe ontwurmingsmedisynegroepe is gevind. Inspekteer weekliks ŉ groep skape in alle troppe se oë. Oogslymvliese wat bleek is en bottelkake is ŉ aanduiding dat sterftes net om die draai is. “Praat ook met jou plaaslike veearts om jou risiko’s te bepaal, werk jou inentingsbestuursprogram by en werk ŉ holistiese parasietbestuursprogram uit. Doen betyds die nodige stappe aangesien uit ondervinding geleer is dat die beskikbaarheid van entstowwe tydens ŉ uitbreking ŉ groot probleem kan wees. Indien entstowwe nie beskikbaar is nie, is insek- en bosluisbeheer van uiterste belang. Siektes wat elke maand aangemeld word, is brusellose, trigomoniase, vibriose, kriptosporidiose, papulêre stomatitis, pasteurellose, E. coli en bloednier. Boere kan Ruvasa hier besoek en op “disease reporting” klik om te sien watter siektes in hul omgewing voorkom. *Die artikel is aangepas.